**Vojtech Klimkovič** (maď. *Klimkovics Béla*; \* 22. marec 1833, Košice – † 10. február 1885, Košice) bol slovenský maliar a ilustrátor.

Život a dielo
-------------

Prvý maliar z rodiny bol jeho dedko Florián Klimkovič. Vojtech Klimkovič bol azda najvýznamnejším výtvarným umelcom svojej rodiny. Jeho otec Ignác Klimkovič (1800 – 1852) bol slovenský maliar a sochár. Vojtechovi bratia František (1826 – 1890) a Florián (1831 – 1907) boli aj umelcami a zaslúžili sa o založenie Hornouhorského múzejného spolku. Z toho vzniklo múzeum v Košiciach (dnes Východoslovenské múzeum) a najprv Vojtech, neskôr jeho brat Gabriel (1833 – 1891) stáli na čele múzea.

Vojtech pomáhal najprv staršiemu bratovi Floriánovi a otcovi pri maľovaní oltárnych obrazov. V začiatkoch tvorby prekonal dobový romanticko-idealizujúci výtvarný názor a priklonil sa k tematike všedného života. V ďalšom vývoji však smeroval k nadnesenej romantike. Venoval sa i sakrálnej maľbe a náučnej ilustrácii. Jeho oltárne obrazy nájdeme v kostoloch v Držkovciach, Toryse, Košických Hámroch, Kokošovciach, Smolníku a v ďalších východoslovenských dedinách. Už v mladom veku sa prejavil ako zdatný portrétista a tieto svoje vlohy si doplnil vzdelaním na Viedenskej akadémií v roku 1855. Neskôr sa vrátil do rodných Košíc, kde bol učiteľom a kde pod jeho vedením študovali Ľudovít Čordák a Július Bencúr. V roku 1872 spolu s bratmi založil Hornouhorský mestský spolok, z ktorého sa zrodilo múzeum. Vojtech Klimkovič bol v rokoch 1876 – 1885 jeho riaditeľom. Mal vyvinutý pozorovací talent a cit pre detaily života, čo sa odrazilo na jeho kresbách i maľbách. Cenné sú aj jeho litografie zachytávajúce Košice v 50. rokoch 19. storočia. Hoci ním rodinná maliarska tradícia vymrela, zachoval jej odkaz vychovaním mnohých kvalitných výtvarníkov, ktorí svojím dielom presiahli hranice Košíc. Je po ňom pomenovaná Klimkovičova ulica v Košiciach a v Bratislave (mestská časť Dúbravka).

Diela (výber)
-------------

* Adam a Eva
* Cestujúci na železnici
* Kováčska dielňa
* Slováci z Pohorelej
* Hudci vo fujavici
* Hlava stareny
* Ženy pri rieke
* Interiér šlachtickeho sídla
* Erb Klimkovič
* Zrúcanina čárdy
* Muž zabíjajúci hada
* Pri božích mukách
* Pohlad na Košice
* Pastier so ženou
* Vahadlová studňa na konci dediny
* Autoportét Vojtech Klimkovič
* Svätý Štefan, kráľ uhorský – oltárny obraz v Košiciach
* oltárne obrazy v Držkovciach, Toryse, Košických Hámroch, Kokošovciach, Smolníku a v ďalších kostoloch

Referencie
----------

1. ↑   *Ignác Klimkovič* [online]. Web umenia.sk, [cit. 2018-03-29]. Dostupné online.
2. ↑   *Klimkovič Vojtech (1833–1885)* [online]. encyklopediapoznania.sk, [cit. 2018-03-29]. Dostupné online.
3. ↑   *Pred 185 rokmi sa narodil Vojtech Klimkovič* [online]. Okres Pohorelá, 2018-03-22, [cit. 2018-03-29]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Vojtech Klimkovič**

Externé odkazy
--------------

* Diela autora v katalógu Web umenia Slovenskej národnej galérie
* Záznam o narodení a krste v matrike; pokrstený ako Adalbertus Klinkovics

Autoritné údaje: * abART: 57429
* ISNI: 0000 0004 2491 3701
* NK ČR: pna2013799732
* PIM: PIM61227
* SNK: 170190
* ULAN: 500122432
* VIAF: 305951571
* Web umenia: 4947